BANPU ดูไม่จืดเลย.!?
ดูไม่ดีเอาซะเลย! เมื่อบริษัท บ้านปู จำกัด (มหาชน) หรือ BANPU ประกาศงบไตรมาส 2/62 ออกมากำไรเหลือเพียงแค่ 86 ล้านบาท ลดลงเกือบ 100% จากเดิมคาดหวังกันว่า..เลวร้ายสุด ๆ ตัวเลขไม่น่าต่ำกว่า 300-400 ล้านบาท เรียกว่าเป็น Negative Surprise ที่นักลงทุน “อกสั่นขวัญผวา” ไปตาม ๆ กัน
13 ส.ค. 2562

สำนักข่าวรัชดา
ดูไม่ดีเอาซะเลย! เมื่อบริษัท บ้านปู จำกัด (มหาชน) หรือ BANPU ประกาศงบไตรมาส 2/62 ออกมากำไรเหลือเพียงแค่ 86 ล้านบาท ลดลงเกือบ 100% จากเดิมคาดหวังกันว่า..เลวร้ายสุด ๆ ตัวเลขไม่น่าต่ำกว่า 300-400 ล้านบาท เรียกว่าเป็น Negative Surprise ที่นักลงทุน “อกสั่นขวัญผวา” ไปตาม ๆ กัน
ตัวเลขกำไรที่ลดลงเหลือแค่ 86 ล้านบาท มาจากธุรกิจถ่านหินหดตัว แม้ปริมาณขายถ่านหินรวมอยู่ที่ 9.3 ล้านตัน แต่ราคาขายถ่านหินเฉลี่ยของ ITM ลดลง 8% มาอยู่ที่ 67 เหรียญสหรัฐต่อตัน หลังผ่านช่วงฤดูหนาว ส่วนราคาขายถ่านหินเฉลี่ยของ CEY ทรงตัวที่ 99 เหรียญออสเตรเลียต่อตัน
โดยอัตรากำไรขั้นต้นลดลงอยู่ที่ 23% จาก 27% เมื่อช่วงไตรมาส 1/62 แต่ธุรกิจถ่านหินในประเทศจีน ส่งผ่านส่วนแบ่งกำไรเพิ่มขึ้น 25% เนื่องจากราคาขายในจีนยังอยู่สูง
ส่วนธุรกิจ Shale gas มีผลดำเนินงานอ่อนตัวลง เนื่องจากราคาก๊าซที่ตลาดสหรัฐฯ ปรับตัวลดลง ทำให้อัตรากำไรขั้นต้นลดลงอยู่ที่ 32% จาก 51% เมื่อช่วงไตรมาส 1/62
เช่นเดียวกับธุรกิจโรงไฟฟ้าในประเทศจีน มีผลการดำเนินงานแย่ลง รายได้จากการขายไฟฟ้าและไอน้ำลดลงตามฤดูกาล จนทำให้อัตรากำไรขั้นต้นลดลงมาอยู่ที่ 17% จาก 24% เมื่อช่วงไตรมาส 1/62 แต่ส่วนแบ่งกำไรจากโรงไฟฟ้า BLCP และโรงไฟฟ้า Hongsa เพิ่มขึ้น
อย่างไรก็ดี BANPU ต้องเผชิญกับความผันผวนของราคาถ่านหิน โดยเฉพาะจากมาตรการของจีน ที่อาจส่งผลให้ราคาเพิ่มขึ้นหรือลดลงอย่างมีนัยสำคัญ
ความเสี่ยงจากอัตราแลกเปลี่ยน (FX) ความเสี่ยงจากความล่าช้าของโครงการที่อยู่ระหว่างพัฒนาและก่อสร้างและความเสี่ยงจากธุรกิจก๊าซธรรมชาติในสหรัฐฯ
นี่ถือเป็นปรากฏการณ์ที่น่าเป็นห่วงของ BANPU ระหว่างที่ธุรกิจหลักดั้งเดิมอย่าง “ถ่านหิน” ถดถอยอย่างเห็นได้ชัด แต่ธุรกิจใหม่อย่าง Shale gas ก็หดตัวไปด้วย
แม้ BANPU จะมีส่วนแบ่งกำไรจากธุรกิจไฟฟ้าเข้ามาช่วย “ปั้นแต่งงบการเงิน” ได้บ้าง แต่หาก 2 ธุรกิจหลักยังชะลอตัวอยู่แบบนี้ เห็นทีต้องนั่งมองอยู่ห่าง ๆ อย่างห่วง ๆ หุ้น BANPU ไปนานทีเดียว..!!
ทว่า..จะนานแค่ไหน.!? ตอบได้เลยว่า “น้านนาน” แน่นอน..!!
….อิ อิ อิ….